**การประชุมวิชาการทันตสาธารณสุขแห่งชาติ ครั้งที่ 7**

**“ฟันดี เพื่อคุณภาพชีวิตที่ดี”**

**วันที่ 14 – 16 กรกฎาคม 2564**

**\*\*\*\*\*\*\*\*\*\*\*\*\*\*\*\*\*\*\*\*\*\*\***

สำนักทันตสาธารณสุข กรมอนามัย กำหนดจัดประชุมวิชาการทันตสาธารณสุขแห่งชาติ ครั้งที่ 7 ภายใต้หัวข้อ “ฟันดี เพื่อคุณภาพชีวิตที่ดี” (Healthy Teeth for Better Quality of Life) วันที่ 14–16 กรกฎาคม 2564โดยมีการจัดเป็นเวทีนำเสนอผลงานวิชาการที่เกี่ยวข้องกับสร้างเสริมสุขภาพช่องปากในทุกช่วงวัย การพัฒนาเทคโนโลยี การเพิ่มความรอบรู้ด้านสุขภาพ การสร้างความเข้มแข็งให้ชุมชน การปรับระบบบริการ การจัดการด้านนโยบาย การจัดการสิ่งแวดล้อม รวมไปถึงการจัดการความรู้และนวัตกรรม

**แนวทางการส่งผลงานเพื่อรับการพิจารณาให้นำเสนอ**

ประเภทผลงานวิชาการที่เปิดรับสมัคร ประกอบด้วย

1. ผลงานวิจัย

2. ผลงาน R2R

3. ผลงาน KM

4. ผลงานนวัตกรรม

**นิยาม**

**งานวิจัย** หมายถึง การศึกษา ค้นคว้า วิเคราะห์ หรือทดลองอย่างเป็นระบบทางวิทยาศาสตร์ ตามระเบียบวิธีการวิจัย โดยอาศัยเครื่องมือหรือวิธีการเพื่อให้ค้นพบข้อเท็จจริง หรือหลักการไปใช้ในการตั้งกฎ ทฤษฎี หรือแนวทางในการปฏิบัติ ทั้งนี้ประเภทงานวิจัยสามารถดำเนินการได้ทั้งการวิจัยเชิงปริมาณและคุณภาพ โดยเป็นการวิจัยระดับใดก็ได้ แต่ต้องมีระเบียบวิธีการที่ถูกต้อง ไม่ว่าจะเป็นการศึกษาเชิงพรรณนา (Descriptive Study) การวิจัยกึ่งทดลอง (Quasi-Experimental study) การวิจัยเชิงปฏิบัติการ (Action research) เป็นต้น

**R2R (Routine to Research)** หมายถึง การทำงานวิจัยจากงานประจำ หรือทำงานประจำจนเป็นงานวิจัย มุ่งเน้นการนำกระบวนการหรือระเบียบวิธีการวิจัยไปพัฒนาการทำงานประจำของตนให้ดีขึ้น ไม่เน้นความเป็นเลิศทางวิชาการ แต่ให้ความสำคัญกับการการแก้ไขปัญหาจากงานประจำ และใช้ผลของการวิจัยนั้นมาพัฒนางานประจำที่ตนเองรับผิดชอบ

**การจัดการความรู้** หมายถึง การดำเนินงานเพื่อให้ได้องค์ความรู้ตามกระบวนการการจัดการความรู้ และนำองค์ความรู้นั้นไปใช้แล้วเกิดประโยชน์ในวงกว้าง หรือส่งผลต่อประชาชนอย่างเป็นรูปธรรม ทั้งนี้องค์ความรู้นั้นจะเป็นองค์ความรู้เดิมที่หน่วยงานมีอยู่หรือเป็นองค์ความรู้ที่สร้างขึ้นมาใหม่ก็ได้

**กระบวนการจัดการความรู้ (Knowledge Management Process)** หมายถึง

กระบวนการที่ทำให้เกิดการจัดการความรู้ ประกอบด้วย 7 ขั้นตอนดังนี้

1. การบ่งชี้ความรู้ เช่น พิจารณาว่า วิสัยทัศน์/ พันธกิจ/ เป้าหมาย คืออะไร และเพื่อให้บรรลุเป้าหมายจำเป็นต้องรู้อะไร ขณะนี้มีความรู้อะไรบ้าง อยู่ในรูปแบบใด อยู่ที่ใคร เป็นต้น
2. การสร้างและแสวงหาความรู้ เช่น การสร้างความรู้ใหม่ แสวงหาความรู้จากภายนอก รักษาความรู้เก่า กำจัดความรู้ที่ใช้ไม่ได้แล้ว เป็นต้น
3. การจัดความรู้ให้เป็นระบบ เป็นการวางโครงสร้างความรู้ เพื่อเตรียมพร้อมสำหรับการเก็บความรู้อย่างเป็นระบบในอนาคต
4. การประมวลและกลั่นกรองความรู้ เช่น ปรับปรุงรูปแบบเอกสารให้เป็นมาตรฐาน ใช้ภาษาเดียวกัน ปรับปรุงเนื้อหาให้สมบูรณ์ เป็นต้น
5. การเข้าถึงความรู้ เป็นการทำให้ผู้ใช้ความรู้นั้นเข้าถึงความรู้ที่ต้องการได้ง่ายและสะดวก เช่น ระบบเทคโนโลยีสารสนเทศ (IT) Web board บอร์ดประชาสัมพันธ์
6. การแบ่งปันแลกเปลี่ยนความรู้ทำได้หลายวิธีการ โดยกรณีเป็น Explicit Knowledge อาจจัดทำเป็น เอกสาร ฐานความรู้ เทคโนโลยีสารสนเทศ หรือกรณีเป็น Tacit Knowledge อาจจัดทำเป็นระบบ ทีมข้ามสายงาน กิจกรรมกลุ่มคุณภาพและนวัตกรรม ชุมชนแห่งการเรียนรู้ ระบบพี่เลี้ยง การสับเปลี่ยนงาน การยืมตัว เวทีแลกเปลี่ยนความรู้ เป็นต้น
7. การเรียนรู้ควรทำให้การเรียนรู้เป็นส่วนหนึ่งของงาน เช่นเกิดระบบการเรียนรู้จากการสร้างองค์ความรู้นำความรู้ไปใช้เกิดการเรียนรู้และประสบการณ์ใหม่ และหมุนเวียนต่อไปอย่างต่อเนื่อง

**นวัตกรรม (Innovation)** หมายถึง การดำเนินการในสิ่งใหม่ๆ ที่เกิดจากการใช้ความรู้ เทคโนโลยี และความคิดสร้างสรรค์ที่มีประโยชน์ต่อการงาน โดยสามารถพิสูจน์ให้เห็นเชิงประจักษ์ นวัตกรรมสามารถจำแนกได้ 3 ประเภท

1. นวัตกรรมด้านผลิตภัณฑ์ (Product Innovation)
2. นวัตกรรมด้านกระบวนการ/ การจัดการ (Business Process Management Innovation)
3. นวัตกรรมด้านการจัดบริการการแก้ไขปัญหาทางสุขภาพ (Service Model Development Innovation)

**โดยกำหนดการนำเสนอเป็น 2 รูปแบบคือ**

1. การนำเสนอด้วยวาจา (Oral Presentation)

2. การนำเสนอด้วยโปสเตอร์ (Poster Presentation)

**ขั้นตอนการพิจารณาผลงานวิชาการ**

1. ประกาศรับสมัครผลงานวิชาการเพื่อเข้าร่วมนำเสนอ และคัดกรองผลงานวิชาการเพื่อเตรียมเข้าสู่กระบวนการคัดเลือก ตั้งแต่วันนี้ **ถึงวันที่ 24 พฤษภาคม 2564** โดยคณะทำงานวิชาการ การประชุมวิชาการทันตสาธารณสุขแห่งชาติ ครั้งที่ 7

2. ดำเนินกระบวนการคัดเลือกผลงานวิชาการ ระหว่างวันที่ 24 พฤษภาคม – 16 มิถุนายน 2564 โดยคณะทำงานวิชาการ การประชุมวิชาการทันตสาธารณสุขแห่งชาติ ครั้งที่ 7 และผู้ทรงคุณวุฒิ

3.ประกาศผลงานวิชาการที่ผ่านคัดเลือกเข้าร่วมนำเสนอ **วันที่ 21 มิถุนายน 2564 เวลา 15.00 น**. ผ่านทางเว็บไซต์สำนักทันตสาธารณสุข <http://dental2.anamai.moph.go.th/ewt_news.php?nid=4720&filename=index>

**รายละเอียดการส่งผลงานวิชาการ**

**ประเภทผลงานวิจัย/ R2R** เนื้อหาที่ต้องส่งมาพิจารณา ประกอบด้วย

1. ชื่อเรื่อง ภาษาไทย ภาษาอังกฤษ

2. ชื่อผู้วิจัย หรือคณะผู้วิจัยและหน่วยงาน

3. ชื่อผู้นำเสนอผลงาน

4. บทคัดย่อ

5. บทนำและวัตถุประสงค์

6. วิธีการศึกษา

7. ผลการศึกษา

8. สรุป วิจารณ์ และข้อเสนอแนะ

9. เอกสารอ้างอิง

**ขั้นตอนการเตรียมผลงาน**

* กรณีสมัครนำเสนอรูปแบบวาจา ส่งบทความตามแบบฟอร์ม โดยตั้งค่าหน้ากระดาษในรูปแบบ A4 มีรายละเอียดของเนื้อหาทั้งหมดจำนวน 8-12 หน้ากระดาษ Font TH SarabunPSK ขนาด 16 พิมพ์ไม่เว้นบรรทัด การตั้งค่าหน้ากระดาษ หัวกระดาษ 1.5 ซม. ท้ายกระดาษ 1.5 ซม. ขอบกระดาษด้านซ้าย 2.5 ซม. และขอบกระดาษด้านขวา 1.5 ซม. ตั้งค่าระยะห่างก่อน-หลัง = 0 ระยะห่างบรรทัด=หนึ่งเท่า
* กรณีสมัครนำเสนอรูปแบบโปสเตอร์ ส่งบทความตามแบบฟอร์ม โดยตั้งค่าหน้ากระดาษในรูปแบบ A4 มีรายละเอียดของเนื้อหาทั้งหมดจำนวน 3-4 หน้ากระดาษ Font TH SarabunPSK ขนาด 16 พิมพ์ไม่เว้นบรรทัด การตั้งค่าหน้ากระดาษ หัวกระดาษ 1.5 ซม. ท้ายกระดาษ 1.5 ซม. ขอบกระดาษด้านซ้าย 2.5 ซม. และขอบกระดาษด้านขวา 1.5 ซม. ตั้งค่าระยะห่างก่อน-หลัง = 0 ระยะห่างบรรทัด=หนึ่งเท่า
* ส่งผลงานในรูปแบบไฟล์ word และ pdf รวม 2 ไฟล์
* เนื้อหาในผลงานวิชาการที่ท่านส่งมานี้จะใช้เพื่อประกอบการพิจารณาคัดเลือก สำหรับเล่มสรุปการจัดประชุมฯ จะเผยแพร่เพียงบทคัดย่อเท่านั้น

**ประเภทผลงาน KM/ Innovation** เนื้อหาที่ต้องส่งมาพิจารณา ประกอบด้วย

1. ชื่อเรื่อง

2. ชื่อผู้พัฒนาผลงาน หรือคณะผู้พัฒนาผลงาน

3. ชื่อผู้นำเสนอผลงาน

4. บทคัดย่อ

5. เป้าหมายและวัตถุประสงค์/ แรงบันดาลใจ

6. กระบวนการสร้าง KM/ Innovation

7. ผลสำเร็จของ KM/ Innovation ประเมินผล/คุณค่าของ KM/Innovation

8. แนวทางการขยายผลหรือพัฒนาต่อยอด

9. เอกสารอ้างอิง

**ขั้นตอนการเตรียมผลงาน**

* สมัครนำเสนอรูปแบบวาจาหรือโปสเตอร์ ส่งบทความตามแบบฟอร์ม โดยตั้งค่าหน้ากระดาษในรูปแบบ A4 มีรายละเอียดของเนื้อหาทั้งหมดจำนวน 3-4 หน้ากระดาษ Font TH SarabunPSK ขนาด 16 พิมพ์ไม่เว้นบรรทัด การตั้งค่าหน้ากระดาษ หัวกระดาษ 1.5 ซม. ท้ายกระดาษ 1.5 ซม. ขอบกระดาษด้านซ้าย 2.5 ซม. และขอบกระดาษด้านขวา 1.5 ซม. ตั้งค่าระยะห่างก่อน-หลัง = 0 ระยะห่างบรรทัด=หนึ่งเท่า
* ส่งผลงานในรูปแบบไฟล์ word และ pdf รวม 2 ไฟล์
* เนื้อหาในผลงานวิชาการที่ท่านส่งมานี้จะใช้เพื่อประกอบการพิจารณาคัดเลือก สำหรับเล่มสรุปการจัดประชุมฯ จะเผยแพร่เพียงบทคัดย่อเท่านั้น

หมายเหตุ

* ผลงานที่ส่งต้องไม่ใช่ผลงานที่เคยนำเสนอในเวทีใดๆ หรือเคยตีพิมพ์ในวารสารวิชาการ หรือเผยแพร่ในเว็บไซต์ใดๆ มาก่อน
* ผู้มีชื่อร่วมในผลงานรับทราบและเห็นชอบให้ส่งผลงานมานำเสนอ
* ดาวน์โหลดแบบฟอร์มส่งผลงานได้ที่เว็บไซต์สำนักทันตสาธารณสุข <http://dental2.anamai.moph.go.th/ewt_news.php?nid=4720&filename=index>
* กรุณาเลือกประเภทการสมัครที่เหมาะสมกับลักษณะผลงานของท่าน โดยคณะทำงานวิชาการ การประชุมวิชาการทันตสาธารณสุขแห่งชาติ ครั้งที่ 7 อาจให้ปรับรูปแบบการนำเสนอ (แบบวาจาหรือโปสเตอร์) ตามความเหมาะสม
* ผู้ได้รับการคัดเลือกให้นำเสนอ สามารถเบิกจ่ายค่าอาหาร และค่าที่พัก จากงบประมาณสำนักทันตสาธารณสุข

**วิธีส่งผลงาน**

ขั้นตอนที่ 1 กรอกใบสมัครที่ Google forms link: <https://forms.gle/teQqNGtH1n4qGd6U6>

ขั้นตอนที่ 2 ส่งผลงานตามแบบฟอร์มมาที่ DHpresent2021@gmail.com ตรงชื่อเรื่องของอีเมล ระบุว่า “สมัครนำเสนอผลงานวิจัย หรือ R2R หรือ KM หรือ Innovation และตามด้วยชื่อผู้นำเสนอ” ตัวอย่าง สมัครนำเสนอผลงานวิจัย\_สรารัตน์ หรือ สมัครนำเสนอผลงาน R2R\_สรารัตน์ หรือ สมัครนำเสนอผลงานKM\_สรารัตน์ หรือ สมัครนำเสนอผลงานInnovation\_สรารัตน์ เป็นต้น

**หมดเขตรับสมัคร วันที่ 24 พฤษภาคม 2564**

**ประกาศผลผู้ผ่านการคัดเลือก วันที่ 21 มิถุนายน 2564**

**หากมีข้อสงสัย ติดต่อ นางสาวสรารัตน์ เรืองฤทธิ์**

**กลุ่มพัฒนาระบบทันตสาธารณสุข สำนักทันตสาธารณสุข กรมอนามัย**

**โทร. 0 2590 4479, 0 2590 4213**